300 ຄົນຕາຍຫລືໄດ້ຮັບບາດເຈັບຢູ່ລາວ ຍ້ອນລະເບີດຄລັສເຕີໃນແຕ່ລະປີ
ປະມານ 80% ຂອງລະເບີດຄລັສເຕີ ທີ່ສະຫະລັດຖິ້ມລົງໃສ່ ດິນລາວໃນລະຫວ່າງ ປາງສົງຄາມຫວຽດນາມ ເມື່ອສີ່ສິບປີຜ່ານມາ​ແລ້ວນັ້ນ ບໍ່ໄດ້ແຕກເວລາຕົກເຖິງດິນ.
ສົນທິສັນຍາສາກົນສະບັບໃໝ່ວ່າດ້ວຍການຫ້າມໃຊ້ແລະຜະລິດລະເບີດ Cluster bombs ໄດ້ມີຜົນບັງຄັບໃຊ້ໃນວັນອາທິດຜ່ານມານີ້ ໂດຍມີຫລາຍກວ່າ 30 ປະເທດໄດ້ລົງນາມຮັບ ຮອງເອົາ ສົນທິສັນຍາທີ່ເອີ້ນວ່າ the Convention on Cluster Munitions ສະບັບ ນີ້ຖືວ່າ ເປັນບາດກ້າວສຳຄັນອັນນຶ່ງໃນການປົດອາວຸດ ເຖິງແມ່ນວ່າພວກລະເບີດບໍ່ແຕກ ທີ່ຕົກຄ້າງມາຈາກສົງຄາມຫວຽດນາມ ເມື່ອ 40 ປີຜ່ານມາແລ້ວນັ້ນ ຍັງສົ່ງຜົນໃຫ້ມີຜູ້ເສຍ ຊີວິດຢູ່ເລື້ອຍໆໃນຂົງເຂດເອເຊຍຕາເວັນອອກ ໂດຍສະເພາະຢູ່ໃນປະເທດລາວນັ້ນ ກໍຕາມ ທ້າວ ທຸມມີ ສີລຳພັນ ມີອາຍຸໄດ້ພຽງ 8 ປີ ໃນປີ 1996 ເວລາຜູ້ກ່ຽວໄປຊອກຂຸດໝໍ່ໄມ້ ຢູ່ໄກ້ໆກັບບ້ານ ທີ່ແຂວງຊຽງຂວາງທາງພາກເໜືອຂອງລາວ ແລະສຽມຂອງລາວໄດ້ຂຸດໄປຖືກລະເບີດນ້ອຍໆທີ່ກະຈາຍອອກມາຈາກລະເບີດ cluster ນັ້ນ ລາວເວົ້າວ່າ ປັດຈຸບັນນີ້ ທ້າວທຸມມີໃຫຍ່ເປັນບ່າວແລ້ວ ແລະເປັນຜູ້ສົ່ງເສີມຮຽກຮ້ອງໃຫ້ສະໜັບສະໜຸນ ການຫ້າມລະເບີດຄລັສເຕີນັ້ນ ຄຳຮຽກຮ້ອງຂອງທ້າວທຸມມີ ໄດ້ມີຂື້ນໃນເວລາທີ່ສົນທິສັນຍາສາກົນສະບັບນຶ່ງ ທີ່ຫ້າມການໃຊ້ ຜະລິດ ເກັບມ້ຽນ ແລະຍົກຍ້າຍລະເບີດຄລັສເຕີນັ້ນ ໄດ້ມີ ຜົນບັງຄັບໃຊ້ເມື່ອວັນທີ່ 1 ເດືອນສິງຫານີ້ ມີຫລາຍກວ່າ 30 ປະເທດໄດ້ຮ່ວມລົງນາມ ໃຫ້ສັດຕະຍາບັນແກ່ສົນທິສັນຍາສະບັບນີ້ ຊຶ່ງມີ ໂຮມທັງ ອັງກິດ ຝລັ່ງ ເຢຍລະມັນ ສປປ ລາວ ນີວຊີແລນ ແລະ ເມັກຊິໂກ ແຕ່ກໍມີຫລາຍໆປະເທດທີ່ຖືກບົ່ງວ່າເປັນຜູ້ຜະລິດແລະຊົມໃຊ້ລາຍໃຫຍ່ຂອງລະເບີດຊະນິດນີ້ ເຊັ່ນປະເທດ ບຣາຊິລ ຈີນ ອິນເດຍ ອີສຣາແອລ ຣັດເຊຍ ປາກີສຖານ ແລະສະຫະລັດ ທີ່ຍັງບໍ່ໄດ້ເຂົ້າຮ່ວມໃນການເຈລະຈາ ເພື່ອຮັບຮອງເອົາສັນຍາສະບັບນີ້ເທື່ອ ການຫ້າມໃຊ້ລະເບີດ cluster ທີ່ວ່ານີ້ ແມ່ນໄດ້ເລິ່ມຍົກຂື້ນມາໂອ້ລົມກັນໃນກຸງອອສໂລ ປະເທດນໍຣ໌ເວ ໃນປີ 2007 ຫລັງຈາກອີສຣາແອລ ໄດ້ນໍາໃຊ້ລະເບີດຊະນິດນີ້ຢ່າງແຜ່ ຫລາຍໃນລະຫວ່າງການສູ້ລົບກັນກັບເລບານອນ ໃນປີ 2006 ນັ້ນ ລະເບີດຊະນິດທີ່ເອີ້ນວ່າ cluster bomb ນີ້ ເປັນລະເບີດບັ້ງຍາວໆ ທີ່ບັນຈຸລະເບີດນ້ອຍໆ ຫລາຍຮ້ອຍລູກຢູ່ທາງໃນ ເອີ້ນວ່າບອມບີ ທີ່ກະຈາຍອອກໄປທົ່ວບໍລິເວນ ອັນກ້ວາງໃຫຍ່ ເວລາທີ່ລະເບີດຄລັສເຕີແຕກຂຶ້ນກາງອາກາດ ຖ້າຫາກວ່າລະເບີດລູກນ້ອຍໆທີ່ວ່ານີ້ ບໍ່ ແຕກຫລັງຈາກຕົກລົງໄປຮອດພື້ນດິນແລ້ວ ມັນກໍກາຍເປັນລະເບີດຝັງດິນທີ່ອາດແຕກ ຂື້ນໄດ້ ຖ້າຫາກຖືກແຕະຕ້ອງ ຊຶ່ງເປັນໄພຂົ່ມຂູ່ຕໍ່ປະຊາຊົນ ເປັນເວລາອີກດົນນານໄດ້ ເຖິງແມ່ນວ່າສົງຄາມໄດ້ຍຸຕິລົງແລ້ວກໍຕາມ ທ່ານສະເຫລີມໄຊ ກົມມະສິດ ເອກອະທິບໍດີກົມຈັດຕັ້ງສາກົນປະຈໍາກະຊວງຕ່າງປະ ເທດລາວ ກ່າວວ່າ ກອງປະຊຸມທີ່ກຸງອອສໂລນັ້ນ ໄດ້ເປັນພະລັງຊຸກຍູ້ໃຫ້ມີການປຸກ ລະດົມໂດຍປະຊາຄົມນານາຊາດ ຊຶ່ງ ທ່ານກ່າວດັ່ງນີ້ ອີງຕາມລັດຖະບານລາວນັ້ນ ກໍແມ່ນວ່າ ໃນລະຫວ່າງປາງສົງຄາມຫວຽດນາມເມື່ອ 40 ປີຜ່ານມາແລ້ວນັ້ນ ປະມານ 80% ຂອງລະເບີດ cluster ທີ່ກອງທັບສະຫະລັດໄດ້ ຖີ້ມລົງໃສ່ດິນລາວນັ້ນ ບໍ່ໄດ້ແຕກເວລາຕົກເຖິງດິນ ປັດຈຸບັນນີ້ ລາວຍັງເປັນປະເທດທີ່ ມີລະເບີດທີ່ຍັງບໍ່ແຕກ ຢາຍຊະຊາຍຢູ່ຫລາຍທີ່ສຸດ ປະເທດນຶ່ງຂອງໂລກ ຊຶ່ງໃນແຕ່ລະປີ ຈະມີຄົນລາວເສຍຊີວິດ ຫລືບາດເຈັບ ປະມານ 300 ຄົນ ຍ້ອນລະເບີດດັ່ງກ່າວນັ້ນ ຢ່າງໃດກໍຕາມ ປະຊາຄົມນາໆຊາດ ອັນມີໂຮມທັງສະຫະລັດ ຫລາຍໆປະເທດໃນພາກ ພື້ນຢູໂຣບ ຕະຫລອດທັງຍີ່ປຸ່ນ ແລະອອສເຕຣເລຍ ກໍກໍາລັງໃຊ້ຈ່າຍເງິນ ຈຳນວນຫລາຍ ລ້ານໂດລາ ເພື່ອປະຕິບັດວຽກງານອັນລະອິດລະອ້ຽວ ໃນການເກັບກູ້ລະເບີດ cluster ນີ້ ຊຶ່ງອາດຈະ ໃຊ້ເວລາອີກຫລາຍສິບປີ ຈຶ່ງຈະສຳເລັດໄດ້ ທ່ານ Lou Maresca ທີ່ປຶກສາດ້ານກົດ ໝາຍປະຈໍາຄະນະກໍາມະການສາກົນ ຂອງສະພາກາແດງ ແລະສະພາ Red Crescent ຫລື ICRC ກ່າວວ່າ ແມ່ນຜົນກະທົບອັນຮ້າຍແຮງຕໍ່ປະຊາຊົນ ທີ່ຍັງມີສືບຕໍ່ມາຂອງລະເບີດ cluster ນີ້ເອງ ທີ່ໄດ້ກະຕຸ້ນໃຫ້ປະຊາຄົມນາໆ ຊາດ ຊ່ວຍກັນປຸກລະດົມ ຈົນເຮັດໃຫ້ສົນທິ ສັນຍາສະບັບນີ້ມີຜົນບັງຄັບໃຊ້ ຊຶ່ງທ່ານອະທິບາຍຕື່ມວ່າ: ບາດກ້າວຂັ້ນຕອນຕໍ່ໄປ ສຳລັບສົນທິສັນຍາສະບັບນີ້ແລະພວກທີ່ສະໜັບສະໜູນ ກໍແມ່ນຊັກຊວນເກ້ຍກ່ອມໃຫ້ຫລາຍໆປະເທດຕື່ມອີກເຂົ້າ ຮ່ວມລົງນາມຮັບຮອງເອົາ ແລະເປັນພາຄີໃນສົນທິສັນຍາການຫ້າມລະເບີດດັ່ງກ່າວໃນເດືອນພະຈິກປີນີ້ ເວລາບັນດາຜູ້ຮ່ວມລົງນາມ ແລະຜູ້ຕາງໜ້າຈາກປະເທດອື່ນໆ ໄປຮ່ວມໃນກອງປະຊຸມທີ່ຈະຈັດຂື້ນທີ່ນະຄອນຫລວງ ວຽງຈັນ ຂອງ ສປປ ລາວ